31994R0122
L 021/7
JURNALUL OFÍCIAL AL UNIUNII EUROPENE
REGULAMENTUL (CE) NR. 122/94 AL COMISIEI
din 25 ianuarie 1994
de stabilire a unor norme de aplicare a Regulamentului (CEE) nr. 1601/91 al Consiliului din 10 iunie 1991 de stabilire a normelor generale privind definirea, descrierea și prezentarea vinurilor aromatizate, a băuturilor aromatizate pe bază de vin și a cocteilurilor aromatizate din produse vitivinicole
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 1601/91 al Consiliului din 10 iunie 1991 privind stabilirea regulilor generale cu privire la definirea, descrierea și prezentarea vinurilor aromatizate, a băuturilor aromatizate pe bază de vin și a coctailurilor aromatizate obținute din produse vitivinicole (1), modificat de Regulamentul (CEE) nr. 3279/92 (2), în special articolul 2 alineatul (1) litera (a) prima subliniuță a celei de a treia liniuțe din articolul 2 și articolul 2 alineatul (1) litera (b) a patra liniuță;
întrucât utilizarea de arome identice cu cele naturale și adăugarea de alcool la producerea unor băuturi aromatizate sunt permise numai în anumite condiții, în special pentru a respecta tradițiile și obiceiurile din diversele regiuni ale Comunității;
întrucât prezentul regulament trebuie să se aplice fără a aduce atingere dispozițiilor tranzitorii din Regulamentul (CEE) nr. 3664/91 al Comisiei din 16 decembrie 1991 privind măsurile tranzitorii pentru vinurile aromatizate, băuturile aromatizate pe bază de vin și coctailurile aromatizate obținute din produse vitivinicole (3), modificat ultima dată de Regulamentul (CEE) nr. 1791/93 (4); întrucât aceste măsuri tranzitorii se aplică până la data de 16 decembrie 1993;
întrucât măsurile prevăzute de prezentul regulament sunt în conformitate cu avizul Comitetului de aplicare pentru vinurile aromatizate, băuturile aromatizate pe bază de vin și coctailurile aromatizate obținute din produse vitivinicole,
ADOPTĂ PREZENTUL REGULAMENT:
Articolul 1
(1) Utilizarea aromelor identice cu aroma naturală de vanilie, așa cum este definită la articolul 1 alineatul (2) litera (b) punctul (ii) din Directiva CEE 88/388 (5) a Consiliului, este autorizată pentru obținerea vinurilor aromatizate definite la articolul 2 alineatul (1) litera (a) din Regulamentul (CEE) nr. 1601/91.
(2) Utilizarea în vinurile aromatizate a amestecurilor de arome identice cu cele naturale care prezintă miros și/sau gust de migdale, piersici sau ouă este autorizată ca supliment pentru migdale, piersici sau, respectiv, ouă numai dacă:
-
amestecurile respectă dispozițiile Directivei 88/388/CEE și măsurile care asigură aplicarea directivei respective;
-
descrierea produsului corespunde unui produs alimentar descris anterior;
-
unitățile viticole de producție respective păstrează un registru separat pentru utilizarea acestor arome identice cu cele naturale.
Registrul conține informații detaliate privind aromele identice cu cele naturale utilizate, mai exact natura și cantitatea aromei identice cu aroma naturală prezentă în unitatea de producție, locul de stocare, precum și informații privind utilizarea suplimentară a aromei în băutură în comparație cu aroma principală. Fiecare operație sau manipulare trebuie să fie înscrisă în registru. Registrele trebuie să fie închise și verificate anual de către autoritățile competente ale statelor membre.
Articolul 2
Adăugarea de alcool este autorizată pentru următoarele produse:
-
băuturile îndulcite și aromatizate pe bază de vin, obținute din vin alb, la care s-a adăugat distilat de struguri uscați și care au fost aromatizate exclusiv cu extract de nucșoară;
-
băuturile aromatizate pe bază de vin, obținute din vin roșu, care au fost îndulcite și la care s-au adăugat amestecuri de arome, definite în articolul 1 alineatul (2) litera (c) din Directiva 88/388/CEE. Aceste amestecuri sunt obținute exclusiv din condimente, ginseng, nuci, citrice și ierburi aromate.
Articolul 3
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Se aplică începând cu data de 17 decembrie 1993.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 ianuarie 1994.